b'\n_START_ARTICLE_\nLatvijos nacionalin\xc4\x97 opera ir baletas\n_START_PARAGRAPH_\nLatvijos nacionalin\xc4\x97 opera ir baletas (latv. Latvijas Nacion\xc4\x81l\xc4\x81 opera un balets) \xe2\x80\x93 operos ir baleto teatras Rygoje, Aspazijas bulv\xc4\x81rs 3. Repertuar\xc4\x85 sudaro latvi\xc5\xb3 ir kit\xc5\xb3 taut\xc5\xb3 kompozitori\xc5\xb3 k\xc5\xabriniai. Per sezon\xc4\x85, kuris trunka nuo rugs\xc4\x97jo vidurio iki gegu\xc5\xbe\xc4\x97s pabaigos parodoma apie 200 spektakli\xc5\xb3, kasmet paregiama po 6 premjeras. Teatro did\xc5\xbeiojoje sal\xc4\x97je yra 946 vietos, naujojoje sal\xc4\x97je \xe2\x80\x93 250-300 viet\xc5\xb3. Apie 600 darbuotoj\xc5\xb3, i\xc5\xa1 j\xc5\xb3 28 operos dainininkai, 70 baleto \xc5\xa1ok\xc4\x97j\xc5\xb3, 105 orkestro muzikantai, 62 choristai.\n_START_SECTION_\nIstorija\n_START_PARAGRAPH_\nLatvijos nacionalin\xc4\x97 opera \xc4\xafkurta 1919 m. sausio 23 d.; Latvijos TSR \xc5\xa1vietimo komisaras Andrejis Upytis teatrui perdav\xc4\x97 Rygos vokie\xc4\x8di\xc5\xb3 teatro pastat\xc4\x85. Trup\xc4\x97s branduol\xc4\xaf sudar\xc4\x97 nuo 1913 m. veikian\xc4\x8dios P. Jurjano vadovaujamos Latvijos operos solistai. 1919 m. \xc4\xafvyko pirmasis spektaklis \xe2\x80\x93 Richardo Vagnerio \xe2\x80\x9eSkrajojantis olandas\xe2\x80\x9c. 1920 m. pastatyta pirmoji latvi\xc5\xb3 opera \xe2\x80\x93 A. Kalninio \xe2\x80\x9eBaniuta\xe2\x80\x9c. 1920\xe2\x80\x931940 m. kasmet \xc4\xafvykdavo daugiau kaip 100 spektakli\xc5\xb3, b\xc5\xabdavo rengiami simfonin\xc4\x97s ir kamerin\xc4\x97s muzikos koncertai. Koncertuose ir oper\xc5\xb3 spektakliuose dalyvavo Kipras Petrauskas, Fiodoras \xc5\xa0aliapinas, Totis dal Monte, Igoris Stravinskis, Antonas Rubin\xc5\xa1teinas, Fricas Kreisleris, Otas Klempereris, Aleksandras Glazunovas ir kiti. Repertuare buvo latvi\xc5\xb3 kompozitori\xc5\xb3 (Nilsas Grinfeldas, Olgertas Gravitis, Romualdas Grinblatas, Janis Kalninis, Janis Lusenas, Janis Medinis, Jazepas Medinis, Adolfas Skult\xc4\x97) ir kit\xc5\xb3 \xc5\xa1ali\xc5\xb3 kompozitori\xc5\xb3 sceniniai k\xc5\xabriniai._NEWLINE_Greta operos k\xc5\xabr\xc4\x97si ir baleto trup\xc4\x97. 1922 m. pastatytas pirmasis baletas \xe2\x80\x93 Hertelis|P. L. Hertelio \xe2\x80\x9eTu\xc5\xa1\xc4\x8dias atsargumas\xe2\x80\x9c, 1935 m. \xe2\x80\x93 pirmasis latvi\xc5\xb3 baletas \xe2\x80\x93 J. Medinio \xe2\x80\x9eMeil\xc4\x97 nugali\xe2\x80\x9c. Baleto \xc5\xa1ok\xc4\x97jus reng\xc4\x97 A. Fiodorovos \xc4\xafkurta Baleto studija (veik\xc4\x97 1925\xe2\x80\x931938 m.) ir Baleto mokykla, \xc4\xafkurta 1932 m._NEWLINE_Teatro operos ir baleto trup\xc4\x97s gastroliavo Lietuvoje 1979 m., 1992 m., 2002 m. Kitos gastroli\xc5\xb3 \xc5\xa1alys: TSRS, Italija, Pranc\xc5\xabzija, Vokietija, Norvegija, \xc5\xa0vedija, Belgija, Danija, Suomija, Graikija, Meksika, Venesuela, Singap\xc5\xabras, Malaizija, Egiptas, Izraelis, Vengrija, Lenkija ir kt.\n_START_SECTION_\nRy\xc5\xa1iai su Lietuva\n_START_PARAGRAPH_\nLietuvoje da\xc5\xbenai koncertavo latvi\xc5\xb3 atlik\xc4\x97jai. Valstyb\xc4\x97s teatre dainavo 1925 m., 1929 m., 1930 m., 1933 m., 1937 m., 1938 m. Milda Brehman\xc4\x97-\xc5\xa0tengel\xc4\x97, A. Kaktinis, koncertavo dirigentas T. Reiteris (1928 m.), operos solist\xc5\xb3 grup\xc4\x97 su L. Vignerio vadovaujamu vyr\xc5\xb3 choru (1938 m.), dirigentai L. Vigneris (1949 m., 1956 m., 1959 m., 1961 m., 1964 m., 1970 m., 1971 m.), E. Tonas (1956 m., 1960 m., 1966 m.), dainininkai A. Da\xc5\xa1kovas (1949 m., 1956 m., 1957 m.), A. Ludinia (1949 m.), A. Van\xc4\x97 (1949 m.), A. Frinbergas (1956 m.), P. Gravelis (1956 m., 1966 m., 1974 m., 1984 m.), A. Pil\xc4\x97 (1956 m., 1959 m.), V. Davidon\xc4\x97 (1956 m., 1964 m., 1968 m.), K. Zarinis (1965 m., 1967 m., 1968 m., 1970 m., 1973 m., 1974\xe2\x80\x931979 m.), baleto solistai L. Lub\xc4\x8denko ir G. Gorbanovas (1977 m., 1978 m., 1980 m., 1981 m.) ir kiti. _NEWLINE_Latvijos operoje gastroliavo Edvardas Kaniava, Edgaras Montvidas, Virgilijus Noreika; pagrindini\xc5\xb3 vaidmen\xc5\xb3 spektakliuose suk\xc5\xabr\xc4\x97 Irena Milkevi\xc4\x8di\xc5\xabt\xc4\x97, Mindaugas \xc5\xbdemaitis, Eugenijus Vasilevskis, Egl\xc4\x97 \xc5\xa0pokait\xc4\x97 ir kiti. Spektaklius re\xc5\xbeisavo Gintaras Varnas. Dirigavo Jonas Aleksa, Juozas Domarkas, Gintaras Rinkevi\xc4\x8dius._NEWLINE_Latvijos nacionalin\xc4\x97 opera 1954 m. pastat\xc4\x97 \xe2\x80\x93 J. Juzeli\xc5\xabno balet\xc4\x85 \xe2\x80\x9eAnt mari\xc5\xb3 kranto\xe2\x80\x9c, 1969 m. V. Klovos oper\xc4\x85 \xe2\x80\x9eAmerikoni\xc5\xa1koji tragedija\xe2\x80\x9c.'